[{"text_idx": "#000005", "text": "Honkonganoj vidas maldemokratian sistemon. Pekinaj oficialuloj vidas demokration c\u0302instilan"}, {"text_idx": "#000007", "text": "La politika karikaturisto @remonwangxt el la kontinenta C\u0302inio proklamas ke tiu decido estas la fino de la \u201cunu lando, du sistemoj\u201d per sia lasta desegnaj\u0302o en Twitter."}, {"text_idx": "#000008", "text": "Kiam C\u0302inio decidis ke komitato favora al Pekino antau\u0306elektu la kandidatojn por la venonta elekto de la c\u0302efadministranto de Honkongo, g\u0302i frakasis la revon de la urbo pri demokratia reformo."}, {"text_idx": "#000009", "text": "Sed por la ideologoj de la C\u0302ina Komunista Partio (C\u0302KP), tio estas demokratia reformo \u2014 c\u0302instila."}, {"text_idx": "#000010", "text": "Kelkaj pruntis la sloganon de eks-estro de la C\u0302KP Deng Xiaoping \u201cKelkaj homoj ric\u0302ig\u0302u unue\u201d, per kiu li intencis la c\u0302inian turnon al merkatfavora politiko, kaj modifis g\u0302in al \u201cKelkaj homoj ricevu demokration unue\u201d pledante por la leg\u0302a kadro de universala voc\u0302donado pri la estro de Honkongo. La uzo de la frazo indikas ke c\u0302i tiu politika reformo signifus turni Honkongon en eksperimentejon de neokcidenta \u201cdemokratia\u201d sistemo, kiu kongruas kun la c\u0302eflanda sistemo."}, {"text_idx": "#000011", "text": "Honkongo, kiel eksa brita kolonio, g\u0302uas certan kvanton da au\u0306tonomio disde C\u0302inio surbaze de la principo de \u201cunu lando, du sistemoj\u201d. G\u0302i estas speciala administra regiono. Pekino promesis al la urbo ke la homoj povos elekti la novan c\u0302efadministranton en 2017, sed nun la Konstanta Komitato de la Nacia Popola Kongreso de C\u0302inio (NPK) decidis ke kandidatoj devas ricevi almenau\u0306 50-procentan subtenon de Nomuma Komitato el 1200 pekin-favoraj membroj, antau\u0306 ol ili povos partopreni en la balotado."}, {"text_idx": "#000012", "text": "Al pordemokratiaj aktivuloj en Honkongo, kiuj postulas la rajton elekti la kandidatojn, tio subfosas rektan voc\u0302donadon. Al la oficialuloj de la kontinenta C\u0302inio la Nomuma Komitato per sia \u201ckolektiva volo\u201d protektas la unupartian reg\u0302imon en C\u0302inio kaj laboras akorde kun la koncepto de \u201clibera diskuto, unueca agado\u201d sub la sovetstila \u201cdemokratia centrismo\u201c. Kelkaj c\u0302efaj oficialuloj el Pekino malkas\u0302e malaprobis la postulon pri vera universala voc\u0302donado kiel provon lanc\u0302i koloran revolucion kiel minacon al la nacia sekureco."}, {"text_idx": "#000013", "text": "Retumantoj de la kontinenta C\u0302inio diskutis la demokratian eksperimenton post la decido de NPK, kaj kelkaj diris ke g\u0302i minacas la principon de Honkongo \u201cunu lando, du sistemoj\u201d, kiu garantias la liberecojn de la urbo. La sekva s\u0302erco viruse disvastig\u0302is en la sociaj retoj:"}, {"text_idx": "#000014", "text": "\u9999\u6e2f\u4eba\u4e00\u76f4\u5728\u6865\u4e0a\u8d70\u5f97\u597d\u597d\u7684,\u975e\u8981\u628a\u4eba\u5bb6\u62fd\u4e0b\u6cb3\u6765\u4e00\u5757\u513f\u6478\u77f3\u5934"}, {"text_idx": "#000015", "text": "La homoj de Honkongo kutimas mars\u0302i sur ponto kaj vi devas pus\u0302i ilin en la riveron, por ke ili \u201cmars\u0302u trans la riveron kaj palpu la vojon\u201d kun vi."}, {"text_idx": "#000016", "text": "La esprimo \u201cmars\u0302i trans la riveron kaj palpi la vojon\u201d estis uzata de Deng Xiaoping por antau\u0306enigi la grandan ekonomian reformon de la 1980-aj jaroj."}, {"text_idx": "#000017", "text": "La reago de la karikaturisto @remonwangxt estis pli rekta. Li desegnis la decidon de NPK kiel proklamon de la fino de la \u201cunu lando, du sistemoj\u201d:"}, {"text_idx": "#000018", "text": "\u515a\u56fd\u52bf\u529b\u6240\u5230\u4e4b\u5904,\u771f\u666e\u9009,\u771f\u6c11\u4e3b\u662f\u4e0d\u4f1a\u6709\u7684,\u6709\u7684\u53ea\u662f\u201c\u771f\u00b7\u4e00\u56fd\u4e00\u5236\u201d\u3002 /Ky2N4G8q2Q"}, {"text_idx": "#000019", "text": "Kie ajn la regpovo de unupartia s\u0302tato etendig\u0302as, tie ne estos vera universala voc\u0302donado kaj demokratio. Nun restas nur \u201cvera unu lando, unu sistemo\u201d."}, {"text_idx": "#000020", "text": "La pekina registaro fanfaronis pri la originaleco de la \u201csolvo\u201d per nomuma komitato en la antau\u0306enigo de neokcidenta demokratio en Honkongo. En la populara Twitter-simila servo Sina Weibo, Huey montris ke tiu sistemo estas kopio de la irana kaj rusia modeloj:"}, {"text_idx": "#000021", "text": "\u5b98\u65b9\u7684\u9999\u6e2f\u666e\u9009\u65b9\u6848,\u4e00\u70b9\u90fd\u4e0d\u65b0\u9c9c\u3002\u4f0a\u6717\u7684\u5baa\u6cd5\u76d1\u62a4\u59d4\u5458\u4f1a\u542c\u8bf4\u8fc7\u5427?\u8d77\u7684\u5c31\u662f\u201c\u63d0\u540d\u59d4\u5458\u4f1a\u201d\u7684\u4f5c\u7528,\u91cc\u9762\u7684\u4eba\u90fd\u662f\u54c8\u6ca1\u5185\u8863\u4eb2\u624b\u6311\u9009\u7684,\u6240\u4ee5\u7a0d\u5fae\u4eb2\u897f\u65b9\u7684\u5019\u9009\u4eba\u8ddf\u672c\u4e0d\u53ef\u80fd\u51fa\u73b0\u5728\u9009\u7968\u4e0a\u3002\u4fc4\u7f57\u65af\u7684\u5404\u201c\u81ea\u6cbb\u201d\u5171\u548c\u56fd\u7684\u603b\u7edf\u662f\u600e\u4e48\u9009\u7684\u77e5\u9053\u5417?\u7531\u666e\u4eac\u63d0\u540d,\u518d\u7531\u5404\u5171\u548c\u56fd\u7684\u8bae\u4f1a\u201c\u786e\u8ba4\u201c\u3002\u90fd\u662f\u522b\u4eba\u73a9\u5269\u4e0b\u7684\u5566\u3002"}, {"text_idx": "#000022", "text": "La sistemo de la registaro pri universala voc\u0302donado en Honkongo ne estas originala. C\u0302u vi au\u0306dis pri la Gardista Konsilantaro en Irano? G\u0302i funkcias same kiel la \u201cnomuma komitato\u201d. La membroj estas elektitaj de Hassan Rouhani. Neniu okcident-favora politikisto povas aperi en la elektoj. C\u0302u vi scias kiel la prezidantoj de c\u0302iuj \u201cau\u0306tonomaj\u201d respublikoj de Rusio estas elektitaj? Ili c\u0302iuj nomumig\u0302as de Putin kaj estas \u201ckonfirmitaj\u201d de konsilantaroj de la respublikoj. La nuna decido estas nura kopio."}, {"text_idx": "#000024", "text": "\u9999\u6e2f\u7ec8\u5f52\u662f\u9999\u6e2f\u4eba\u7684\u9999\u6e2f\u3002\u8bdd\u8bf4\u4f60\u519b\u961f\u4e5f\u9a7b\u4e86,\u5916\u4ea4\u4e5f\u7ba1\u4e86,\u63d0\u540d\u59d4\u5458\u4f1a\u666e\u9009\u600e\u4e48\u4e86,\u5341\u5206\u4e4b\u4e00\u59d4\u5458\u5373\u53ef\u63d0\u540d\u53c8\u600e\u4e48\u4e86,\u4e3a\u4f55\u975e\u8981\u628a\u6301\u63d0\u540d\u3001\u4ee5\u515a\u6cbb\u6e2f,\u4e0d\u8ba9\u4e00\u6b65?\u597d\u7aef\u7aef\u7684\u56fd\u5185\u653f\u6cbb,\u975e\u5f04\u5f97\u5929\u6012\u4eba\u6028\u3001\u9a91\u864e\u96be\u4e0b,\u641e\u6210\u56fd\u9645\u4e8b\u4ef6\u624d\u80af\u7f62\u4f11\u3002\u8c01\u5f53\u9009\u90fd\u662f\u4e2d\u56fd\u4eba,\u7a76\u7adf\u6015\u4ec0\u4e48\u3002\u5c0f\u4e8b\u5f04\u6210\u5927\u4e8b,\u597d\u4e8b\u5f04\u6210\u574f\u4e8b,\u4eba\u732a\u7684\u8868\u73b0\u3002"}, {"text_idx": "#000025", "text": "Honkongo apartenas al la homoj de Honkongo. Vi [la kontinenta C\u0302inio] havas la armeon postenigitan en la teritorioj kaj vi respondecas pri diplomatio. Kial vi ne povas akcepti nomuman komitaton formitan per rekta elekto? Kial vi ne povas akcepti nomumadon per 10-procenta voc\u0302donado en la nomuma komitato? Kial vi devas manipuli la nomumadon kaj apliki la partian regulon al Honkongo? C\u0302i tio estas enlanda politiko kaj vi nur volas kolerigi kaj frustrigi c\u0302iujn kaj fari el g\u0302i internacian aferon. Kiu ajn elektig\u0302as, ili ja c\u0302iuj estas c\u0302inoj. Kion vi timas? Malgrandaj\u0302o ig\u0302as granda afero, bona faro ig\u0302as malbona faro. La decido spegulas la naturon de la decidfaranto kaj montras c\u0302u li estas homo au\u0306 porko."}, {"text_idx": "#000026", "text": "Nan Kezhoz pripensis ke la s\u0302tato neniam akiros sian legitimecon, se g\u0302i ne donas la elektorajton al la civitanoj:"}, {"text_idx": "#000027", "text": "\u653f\u6743\u7684\u5408\u6cd5\u6027\u5728\u4e8e\u6743\u529b\u6765\u6e90\u4e8e\u4f55\u5904,\u53e4\u4ee3\u7684\u7687\u5e1d\u53eb\u201c\u53d7\u547d\u4e8e\u5929\u201d,\u6240\u4ee5\u5e38\u5e38\u796d\u5929\u3002\u73b0\u4ee3\u793e\u4f1a\u7684\u653f\u6743\u552f\u4e00\u7684\u5408\u6cd5\u6027\u5728\u4e8e\u201c\u53d7\u547d\u4e8e\u6c11\u201d,\u6240\u4ee5\u4eba\u6c11\u6709\u6ca1\u6709\u666e\u9009\u6743,\u662f\u8003\u9a8c\u4e00\u4e2a\u653f\u6743\u5408\u6cd5\u6027\u7684\u6807\u5c3a,\u800c\u4e14\u662f\u552f\u4e00\u6807\u5c3a\u3002\u5269\u4e0b\u53e6\u4e00\u4e2a\u653f\u6cbb\u6743\u529b\u6765\u6e90,\u5373\u662f\u201c\u53d7\u547d\u4e8e\u67aa\u6746\u5b50\u201d,\u90a3\u79cd\u653f\u6cbb\u6743\u529b,\u5fc5\u662f\u571f\u532a\u3001\u6d77\u76d7\u3001\u6d41\u6c13\u7684\u6743\u529b\u4e4b\u6e90\u3002"}, {"text_idx": "#000028", "text": "La legitimeco de la s\u0302tato devenas de la fonto de g\u0302ia au\u0306toritato. En malnovaj tempoj la regpovo de la imperiestroj devenis de la c\u0302ielo, do ili devis fari ritojn por la c\u0302ielo. En modernaj socioj la legitimeco devenas de la popolo. La mezurilo de la s\u0302tata legitimeco estas c\u0302u la homoj havas au\u0306 ne la rajton je universala voc\u0302donado. Alia fonto de legitimeco devenas de armea povo. Tiu speco de au\u0306toritato similas al tiu de piratoj, banditoj kaj krimuloj."}, {"text_idx": "#000029", "text": "He Weifang, profesoro pri juro en Pekino, kredas ke la pekina traktomaniero de la situacio ne nur riskos la principon de \u201cunu lando, du sistemoj\u201d en Honkongo, sed ke g\u0302i ankau\u0306 forpelos Tajvanon de paca reunuig\u0302o kun C\u0302inio. Lia pepo en Weibo estis cenzurita, sed reakirita per la kontrau\u0306-cenzura retejo :"}, {"text_idx": "#000030", "text": "\u53ef\u8651\u8005,\u8fd9\u4e2a\u653f\u5e9c\u5728\u56fd\u9645\u793e\u4f1a\u4e4b\u4e2d\u5927\u5ead\u5e7f\u4f17\u4e4b\u4e0b\u53d8\u6210\u4eba\u89c1\u4eba\u538c\u7684\u89d2\u8272\u3002\u5f53\u5e74\u8fd8\u8bbe\u60f3\u901a\u8fc7\u4e00\u56fd\u4e24\u5236\u4e3a\u6e2f\u6fb3\u6811\u4e2a\u699c\u6837,\u4e3a\u53f0\u6e7e\u4eba\u6811\u4e00\u8303\u672c\u3002\u773c\u4e0b\u8fd9\u79cd\u5e72\u6cd5,\u660e\u660e\u662f\u5c06\u53f0\u6e7e\u5f80\u5916\u63a8!"}, {"text_idx": "#000031", "text": "Tio, kio zorgigas min, estas ke la registaro nun agas kvazau\u0306 c\u0302ikanulo en la internacia socio. Antau\u0306 jaroj la principo de \u201cunu lando, du sistemoj\u201d estis instalita en Honkongo kaj Makao kiel ekzemplo por Tajvano [kaj por prepari la reunuig\u0302on]. La nuna metodo forpelas Tajvanon."}, {"text_idx": "#000032", "text": "Tajvano kaj C\u0302inio disig\u0302is en 1949 post la interna milito. C\u0302inio konsideras demokratian Tajvanon kiel disigitan teritorion kaj ne agnoskas g\u0302ian sendependecon."}, {"text_idx": "#000033", "text": "Dum la pekinaj au\u0306toritatuloj antau\u0306enigas siajn planojn por c\u0302instila demokratio en Honkongo, leg\u0302donantoj en Honkongo, kiuj malsame komprenas veran demokration, kreas koalicion por vetoi la reformon de la elektosistemo."}, {"text_idx": "#000034", "text": "Plej novaj artikoloj pri Orienta Azio"}, {"text_idx": "#000035", "text": "La kau\u0306zoj de estig\u0302o de la mito pri la kantona kiel pli au\u0306tentika c\u0302ina lingvo"}, {"text_idx": "#000036", "text": "Dokumenta filmo el Tajvano prezentas forgesitan historion de vjetnama rifug\u0302ejo en la 1970-aj jaroj"}, {"text_idx": "#000037", "text": "C\u0302u Tajvano estas neagnoskita lando?"}]